《江上与舟师言》
明代·苏葵

船开趁南风，亦有北风日。天风自靡常，逆顺变倏忽。

扁舟波浪深，帆樯碇柁繂。一物苟不牢，顺风亦有失。

三老向我言，自少舟为室。彭蠡及洞庭，往来岁六七。

逢时不甘迟，背时不贪疾。等閒理吾舟，劳勚难殚述。

弊者图维新，疏者思以密。樯高不尽帆，楫健宁竭术。

未雨愁阴霾，在通虑浅窒。持此数十年，恒获济川吉。

今人浑靠天，自治却草率。南风笑嘻嘻，北风嗟郁郁。

争先与怨迟，二者递惊怵。值浅竭篙力，力尽志亦屈。

得风满张帆，帆朽舟亦卼。结发事江湖，白首靡一失。

小大事则殊，至理亮仿佛。我闻顿拊髀，理到言且质。

因之制行藏，何往不自逸。饶谁身外名，进我杯中物。

醉来揭孤篷，傲睨天地阔。逆顺吾不知，迟速安暇恤。

孤兴寄青山，匡庐遥崒嵂。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。